Júda Tadeáš

Svätý Júda Tadeáš (iné mená: Júda, Júda Jakubov, Lebbaj, Lebbaeus, Lebeus; 1. storočie) bol jedným z dvanástich Ježišových apoštolov. Umrel mučeníckou smrťou

 Život 
Zvyčajne sa stotožňuje s Tadeášom, bratom Jakuba, jedného z „Pánových bratov“ a autorom Júdovho listu. Podľa tradície katolíckej cirkvi bol jeho bratom apoštol Jakub mladší, s prímením "Spravodlivý", ktorý bol prvým Jeruzalemským biskupom. Podľa toho by bol Tadeáš synom Alfeja 
(iným menom Kleofáša) a jeho manželky Márie Kleofášovej, sestry Panny Márie, ktorá stála pod krížom pri Ježišovom ukrižovaní, a bratrancom Ježiša.

O jeho živote po zoslaní Ducha Svätého je málo známe. Podľa Západnej tradície odišiel spolu so sv. Šimonom Horlivcom apoštolom do Perzie, kde hlásali evanjelium a obaja tam zomreli mučeníckou smrťou. Júda Tadeáš zomrel tak, že ho zabili kyjakom alebo sekerou.

 Uctievanie 
Dnes sv. Júda Tadeáš patrí medzi najmenej známych a zrejme aj uctievaných apoštolov medzi veriacimi. Sv. Júda Tadeáš je v Cirkvi uctievaný ako orodovník v osobitne ťažkých a bezvýchodiskových situáciách. (Hovorí sa, že jeho patrónstvo vzniklo vďaka tomu, že ho dlho nik nevzýval, lebo jeho meno sa podobalo na meno Judáša.)

Verí sa, že pozostatky Júdu a Šimona preniesli v 7. – 8. storočí do Chrámu Sv. Petra v Ríme. Remeš a Toulouse taktiež tvrdia, že majú dôležité relikvie.

V umení je Júdovým zvyčajným atribútom palica, nástroj, ktorým mu spôsobili smrť. Na iných vyobrazeniach drží v ruke loďku, kým Šimon rybu, pravdepodobne preto, že ako príbuzní Zebedeja poslúchli to isté volanie ako on. Sviatok sv. Júdu (spolu so Šimonom) je na Západe 28. októbra, na Východe (Júda sám) 19. júna.

Tento atribút sa mu prideľuje na prvom mieste na základe množstva dobrodenia a zázrakov, ktoré sa ľuďom dostali pri modlitbách k sv. Júdovi. O to väčšmi však túto vlastnosť apoštolovi ľudia pripisujú po zjaveniach svätej Brigite, ktorej Kristus povedal, že sv. Júda je “láskavý muž, ktorý chce vždy pomôcť.” Kristus veľkej švédskej mystičke rovnako prikázal, aby zriadila v miestnom kostole piaty oltár zasvätený práve sv. Júdovi Tadeášovi. “Treba, aby bol zasvätený Tadeášovi, pretože vďaka jeho čistote srdca bude bez pochybností porazený diabol.”

 Referencie 

 Literatúra a zdroje 
 "Dňa 19. júna : Svätý apoštol Júda Tadeáš, brat Pánov." In: Andrej Josafát Gregor Truch: Život svätých : Duchovné čítanie pre slovenských gréckokatolíckych veriacich na každý deň kalendárneho roka. Preklad a úprava: Michal Čarný. Prešov : Vydavateľstvo Michala Vaška, 2003, s. 322-324. ISBN 80-7165-381-0
 "Júda Tadeáš, apoštol : 19. jún." In: Antonín Čížek: Synaxár : Životy svätých. Prešov : Spolok biskupa Petra Pavla Gojdiča, 1998, s. 263. ISBN 80-967341-1-3

 Externé odkazy 
 Životopisy svätých, zivotopisysvatych.sk
 Ako sa sv. Júda stal pomocníkom v neriešiteľných situáciach 

Kategória:Biblické postavy
Kategória:Apoštoli
Kategória:Izraelskí katolícki svätci
Kategória:Izraelskí pravoslávni svätci
Kategória:Osobnosti na čadských poštových známkach
Kategória:Ranokresťanskí mučeníci
Kategória:Pochovaní v bazilike svätého Petra
Kategória:Katolícki svätci majúci sviatok 28. októbra